b"\n_START_ARTICLE_\nMakkabeerne\n_START_PARAGRAPH_\nMakkabeerne (hebraisk: \xd7\x9e\xd7\x9b\xd7\x91\xd7\x99\xd7\x9d\xe2\x80\x8e eller Maqabim, \xd7\x9e\xd7\xa7\xd7\x91\xd7\x99\xd7\x9d, Machabi eller Machado fra latin (marculatum) som betyr \xc2\xabHammer\xc2\xbb (gresk: \xce\x9c\xce\xb1\xce\xba\xce\xba\xce\xb1\xce\xb2\xce\xb1\xe1\xbf\x96\xce\xbf\xce\xb9, /makav'\xce\xb5\xc3\xaf/) var en j\xc3\xb8disk slekt, hasmoneerne, og det generelle navnet p\xc3\xa5 en j\xc3\xb8disk oppr\xc3\xb8rsh\xc3\xa6r som tok kontroll over Judea som til da, p\xc3\xa5 midten av 200-tallet f.Kr., hadde v\xc3\xa6rt underlagt det hellenistiske Selevkideriket. Makkabeerne grunnla det hasmoneiske dynasti som styrte Judea fra 164 f.Kr. til 63 f.Kr. Dynastiet sikret j\xc3\xb8disk religionspraksis, \xc3\xb8kte omfanget og grensene til Israels land, og reduserte innflytelsen til hellenistisk sivilisasjon og hellenistisk j\xc3\xb8dedom._NEWLINE_Som familie og dynasti begynte makkabeerne med det j\xc3\xb8diske oppr\xc3\xb8ret ved presten Mattatias som i 167 f.Kr. rasende slo hjel en hellenistisk representant og \xc3\xb8vrighetsperson fra Selevkideriket som hadde forlangt at han skulle ofre til de greske guder. Det synes som om det var Mattatias' s\xc3\xb8nn, Judas makkabeeren, som kom til \xc3\xa5 skape navnet eller ble assosiert med det, muligens grunnet hans r\xc3\xa5skap i krig og ved at han svingte en hammer eller en slegge. Flere av slektens medlemmer ble deretter h\xc3\xb8vdinger og ledere i Judea, samtidig som de innehadde stillingen som yppersteprester.\n_START_SECTION_\nNavnet\n_START_PARAGRAPH_\nNavnet makkabeer er ofte benyttet som synonym for hele det hasmoneiske dynasti, men de egentlige makkabeere var Judas Makkabeus og hans fire br\xc3\xb8dre (de fem s\xc3\xb8nnene til Mattatias). Navnet var Makkabeus (\xc2\xabMakkabeeren\xc2\xbb) var et personlig tilnavn til Judas og ble ogs\xc3\xa5 benyttet av senere generasjoner som ikke var direkte hans etterkommere._NEWLINE_En forklaring p\xc3\xa5 navnets opprinnelse er at det er avledet fra arameiske makkaba, \xc2\xabhammeren\xc2\xbb, i anerkjennelse av Judas' r\xc3\xa5skap eller fryktl\xc3\xb8shet i kamp. Den tradisjonelle j\xc3\xb8diske forklaringen er at Makkabeus er et akronym for et vers i Tora som var krigsropet til makkabeerne, \xc2\xabMi chamocha ba'elim YHWH\xc2\xbb, \xc2\xabHvem er som du blant gudene, Herre?\xc2\xbb, foruten ogs\xc3\xa5 \xc3\xa5 v\xc3\xa6re et akronym for Matityahu Kohen ben Yochanan. Forskeren og poeten Aaron Kaminka har argumentert at navnet er en korrupsjon av Machbanai, et ledende kommando i h\xc3\xa6ren til kong David av Israel, se F\xc3\xb8rste Kr\xc3\xb8nikebok 12:13."